[Foto’s] Betogers veroorsaak chaos buite Limpopo-dorpFoto: SAPD Polisiebeamptes is steeds op die toneel waar ten minste 14 voertuie Sondag in die Steelpoort-gebied in Limpopo tydens gewelddadige betogings aan die brand gesteek is. Kol. Ronel Otto, woordvoerder van die polisie, het gesê ŉ gedeelte van sowat 25km van die R555 word geraak en motoriste word aangeraai om die areas rondom Burgersfort, Sekhukhune en Roossenekal te vermy. Volgens Otto is inwoners in die gebied ontevrede oor onderhandelinge met die myne wat hulle glo nie in diens wil neem nie. “Volgens onbevestigde berigte is ten minste tien vragmotors en vier busse aan die brand gesteek, terwyl talle voertuie met klippe bestook is. Die polisie het verskeie mense ingeneem vir ondervraging, maar niemand is nog amptelik aangekla nie,” het sy gesê. Sy het gesê geen voorvalle van geweld is deur die nag aangemeld nie, maar ŉ groot polisieteenwoordigheid word steeds gehandhaaf om die situasie te monitor. Teen Maandagoggend was die R555 vir motoriste oopgestel, maar die verkeer is steeds vertraag deur die uitgebrande voertuie wat nog nie verwyder is nie. Geen beserings of sterftes is tot dusver aangemeld nie, het Otto gesê.